Sinisten kansanedustaja Ari Jalonen hakee eduskuntaan sitoutumattomana kokoomuksen listalta. Aiemmin hän loikkasi perussuomalaisista siniseen tulevaisuuteen.

SuomiAreenan panelisti, kansanedustaja, eduskunnan viestintävaliokunnan puheenjohtaja Ari Jalonen Ilkka Laitinen, ILKKA

Porilainen sinisten kansanedustaja Ari Jalonen asettuu ensi kevään eduskuntavaaleihin ehdolle kokoomuksen listalta Satakunnan vaalipiiristä. Jalonen ei liity kokoomuksen jäseneksi, vaan tavoittelee jatkopestiä sitoutumattomana ehdokkaana.

Jalonen jatkaa kuluvan eduskuntakauden loppuun sinisten eduskuntaryhmässä, mutta on sitoutunut toimimaan ensi kaudella kokoomuksen ryhmässä mikäli tulee valituksi.

Jalonen valittiin ensimmäisen kerran eduskuntaan vuonna 2011 perussuomalaisten riveistä. Vuoden 2015 eduskuntavaaleissa hän sai 5 753 ääntä. Hän vaihtoi puoluetta kesällä 2017 perussuomalaisten hajottua puoluekokouksen jälkeen.

Poikkeuksellista pääministeripeliä

Jalosen mukaan kyse ei ole loikkaamisesta, koska hän on sitoutumaton. Hän sanoo kertoneensa sinisille eroavansa puolueesta.

– Yhteiseen sopimukseen kuuluu myös kohta, jossa sitoudun olemaan kokoomuksen eduskuntaryhmässä vaalien jälkeen, mikäli tulen valituksi, ja vastaavasti minua kohdellaan ryhmän kansanedustajana muiden joukossa, Jalonen sanoo kokoomuksen tiedotteessa.

Sinisten lähettämässä tiedotteessa Jalonen sanoo kuitenkin toista.

– Jos tulen valituksi, on selvä, että siirryn lopulta siniseen eduskuntaryhmään. Tämä on äänestäjien kuluttajansuojan kannaltakin olennainen tieto, Jalonen sanoo.

Tämä tarkoittaa Suomeksi sitä, että heti vaalien jälkeen Jalonen liittyisi kokoomuksen eduskuntaryhmään. Tämä on kokoomukselle tärkeää, koska se käy sdp:n kanssa tiukkaa kisaa suurimman puolueen paikasta.

Jalonen olisi vapaa siirtymään takaisin sinisiin mahdollisesti siinä vaiheessa, kun kokoomus on varmistanut pääministerin salkun.

Näin Jalonen muotoilee asian kokoomuksen tiedotteessa.

– Satakunnan sinisten keskuudessa todettiin, että nykyinen hallituspohja on ollut hyvin toimiva, ja sen jatkoedellytyksiä tulisi vahvistaa mahdollisimman hyvin. Kasitien vaaliliitto vahvistaa todennäköisyyttä sille, että pääministeriksi nousee Petteri Orpo (kok) ja nykyisenkaltainen hallituspohja saa paremmat jatkoedellytykset.

Jalosella sinisten puoluejohdon tuki

Poikkeukselliseen ratkaisuun päädyttiin Jalosen mukaan Satakunnan korkean äänikynnyksen vuoksi. Vaalipiiristä valitaan vain kahdeksan kansanedustajaa.

– Jos tämä ratkaisu vaikuttaa osaltaan siihen että demarit ja vasemmistoliitto saavat Satakunnassa vähemmän edustajapaikkoja, niin olen tyytyväinen, Jalonen sanoo.

Sinisten eduskuntaryhmän puheenjohtaja Simon Elo sanoo, että sinisiä ei haittaa se, että Antti Rinteestä (sd) ei tule pääministeriä.

– Tarkoitus on saada Jalonen läpi ja lopulta Siniseen eduskuntaryhmään, Elo sanoo.

Myös sinisten puheenjohtaja Sampo Terho toivoo Satakunnan kokoomuksen, RKP:n ja Jalosen vaaliliitolle menestystä.

– Vaaliliiton järjestely on uudenlainen, mutta Satakunnan siniset ovat tätä menettelyä toivoneet ja Jalonen on pitänyt sinisten puheenjohtajistoa ajan tasalla asiasta, Terho sanoo.

Juttua päivitetty kauttaaltaan: Lisätty Ari Jalosen, Elon ja Terhon kommentit.